Stratégia informatizácie spoločnosti v SR
prioritná oblasť

Informatické vzdelávanie
a
informatizácia vzdelávania

 

Informatické vzdelávanie a informatizácia vzdelávania

Základným predpokladom úspešného budovania informačnej spoločnosti a znalostnej ekonomiky na Slovensku a zapojenia sa do globálnej znalostnej ekonomiky je vysoká vzdelanostná úroveň jej obyvateľov. Vzdelávanie má preto kľúčový význam pri informatizácii spoločnosti. Vzdelávanie pre informačnú spoločnosť a v informačnej spoločnosti má z pohľadu informatiky dve roviny: 
•	vzdelávanie v samotnej informatike, kde informatika je predmetom i prostriedkom a vzdelávanie je zamerané na prípravu profesionálov v informatike,
•	vzdelávanie v ostatných oblastiach s použitím metód a prostriedkov informatiky, kedy hovoríme o informatizácii vzdelávania.
1	Strategické ciele
Strategickými cieľmi pre oblasť vzdelávania pre informatickú spoločnosť sú:
•	Vychovávať flexibilnú a  konkurencieschopnú pracovnú silu, schopnú uplatniť sa v podmienkach informačnej spoločnosti.
Vzdelanie sa stáva nutnou podmienkou na zabezpečenie zamestnanosti obyvateľstva v globálnej znalostnej ekonomike. V tejto globálnej súťaži o pracovné miesta môže uspieť len vzdelaná a flexibilná pracovná sila. Vzdelanostná úroveň pracovnej sily je okrem toho aj dôležitým faktorom ovplyvňujúcim prílev zahraničných investícií.
•	Poskytovať vzdelanie umožňujúce obyvateľom využívať výhody, ktoré informatika a IKT prinášajú.
Informatika a IKT prinášajú nové možnosti pre participáciu občanov na správe vecí verejných, nové formy práce, spolupráce a komunikácie vo všetkých oblastiach ekonomiky a života spoločnosti, sprístupňujú obrovské informačné bohatstvo, uľahčujú individuálne vzdelávanie sa a v neposlednom rade prinášajú nové možnosti zvyšovania kultúrnej úrovne obyvateľstva a kultúrneho vyžitia. Používanie IKT sa v krátkom časovom horizonte stane takou nutnou súčasťou bežnej existencie, akou je dnes schopnosť čítať a písať. 
•	Zvyšovať úroveň slovenského vysokého školstva, aby kvalitou a formami vzdelávania bolo konkurencieschopné s vyspelými krajinami EÚ.
Informačná spoločnosť prináša aj globalizáciu vzdelávania. Už dnes začína byť možné získať vzdelanie dištančnou formou na niektorých zahraničných univerzitách.
Špičkové univerzity každej vyspelej krajiny sú nositeľkami intelektuálnej a kultúrnej identity národa. Je v národnom záujme SR, aby aspoň niekoľko univerzít svojou kvalitou obstálo v globálnej konkurencii o výchovu intelektuálnej špičky svojho obyvateľstva. Kvalitné univerzity sa môžu stať atraktívne aj pre zahraničných študentov (v riadnej i dištančnej forme) a tým prispieť k zmierneniu súčasného trendu úniku mozgov zo SR.

•	Zabezpečiť permanentnú inováciu znalostí obyvateľstva celoživotným vzdelávaním.
Informatika a IKT sa rozvíjajú tak rýchlo, že nie je možné dosiahnuť trvalú použiteľnosť získaných vedomostí. Ich polčas rozpadu sa odhaduje na 5 rokov (t. j., polovica našich vedomostí z tejto oblasti je po piatich rokoch zastaralá). Pre trvalo udržateľný rozvoj informačnej spoločnosti treba zdokonaliť systém celoživotného vzdelávania. Samotná informatika a IKT v tomto prinášajú nové možnosti (dištančné vzdelávanie, e-vzdelávanie). Významnou formou celoživotného vzdelávania sa stáva aj individuálne vzdelávanie, ktorého rozvoj podporuje tvorba nových digitálnych informačných zdrojov a zlepšovanie prístupu k zdrojom v rámci celosvetovej siete www.
2	Analýza súčasného stavu
Vo vzdelávaní a jeho informatizácii máme dlhú tradíciu s celým radom pozitívnych výsledkov. Svedčia o tom nielen výsledky našich študentov v medzinárodných súťažiach, ale aj úroveň a kvalita absolventov stredných a vysokých škôl s dobrým uplatnením sa na domácom i zahraničnom trhu práce, vrátane oblasti vedy, výskumu a vývoja. Vo vzdelávacích inštitúciách na Slovensku pracovalo veľa zanietených a vzdelaných ľudí s dobrým vzťahom nielen k informatike, ale aj k samotnému procesu vzdelávania. Žiaľ, situácia sa v poslednom období priam dramaticky zmenila. 
2.1. Negatívne stránky súčasného stavu:
•	Nízka konkurencieschopnosť vzdelávacích inštitúcií od základných, cez stredné až po vysoké školy v oblasti ľudských zdrojov. 
Žiadna z týchto inštitúcií nie je schopná konkurovať súkromnému, ale ani štátnemu nevzdelávaciemu sektoru, a to ani platovo ani vo vytváraní pracovných podmienok.
•	Vybavenie vzdelávacích inštitúcií nezodpovedá potrebám.
Nedostatočná je vnútorná i vonkajšia infraštruktúra a často nie sú tieto inštitúcie pripojené ani k existujúcej infraštruktúre.
•	Chýbajú aj koncepčné strategické rozvojové programy.
Dôsledkom je realita, že tieto inštitúcie opustil celý rad schopných a vysokokvalifikovaných informatikov. Ak sa aj pri danej situácii môžeme pochváliť čiastkovými výbornými výsledkami, tak to iba preto, že ešte stále existujú v školstve ľudia s entuziazmom. Ich počet však klesol dnes už pod kritickú hodnotu a ak chceme situáciu zachrániť, treba urýchlene prijať nevyhnutné opatrenia.
2.2. Pozitívne stránky súčasného stavu:
•	Prijatie koncepčných strategických zámerov v posledných rokoch.
Svedčia o tom také dokumenty ako Národný program výchovy a vzdelávania, tzv. “Milénium” - určujúci stratégiu základného a stredoškolského vzdelávania, “Koncepcia rozvoja vysokých škôl pre nové milénium” – určujúci stratégiu vysokoškolského vzdelávania, ”Koncepcia celoživotného vzdelávania” – určujúci stratégiu ďalšieho vzdelávania. Kľúčovú úlohu tu zohrávajú IKT a vlastná informatizácia celého vzdelávacieho systému, formálneho aj neformálneho. 

•	Schválená Politika informatizácie spoločnosti SR a pripojenie SR k iniciatíve eEurope+.
Plán eEurope+ nás zaväzuje, okrem iných úloh, aj vybudovať informačne gramotné školstvo v horizonte 3 - 4 rokov. Odpoveďou vlády na uvedené požiadavky bola schválená Politika informatizácie spoločnosti SR, v ktorej rámci si vláda SR v oblasti vzdelávania stanovila cieľ “vytvárať potrebné podmienky na rozvoj všetkých foriem vzdelávania, vrátane celoživotného vzdelávania, ktoré umožní začlenenie SR a jej občanov do globálnej informačnej spoločnosti”.
•	Entuziazmus ľudí, ktorí ešte zostali vo vzdelávacích inštitúciách.
Ešte stále máme vo vzdelávacích inštitúciách ľudí s bohatými znalosťami a skúsenosťami. Ich počet je však na hranici „kritického množstva“. Dosahujú však výsledky, ktorými sa môže chváliť celý vzdelávací sektor. Ak neurobíme nevyhnutné opatrenia a stratíme ich, ich náhrada bude dlhá a drahá pre celú spoločnosť.
•	Zlepšenie sieťovej infraštruktúry v posledných rokoch.
Významným posunom vpred bolo zlepšenie sieťovej infraštruktúry (projekt SANET) a umožnenie využívania IKT na časti základných a stredných škôl (v rámci projektu INFOVEK).
3	Úlohy na dosiahnutie strategických cieľov
Na dosiahnutie strategických cieľov v oblasti vzdelávania pre informačnú spoločnosť bude treba na všetkých úrovniach vzdelávania (základné, stredné, vysokoškolské, celoživotné) realizovať tieto opatrenia:
•	Dať maximálne možnú prioritu vzdelávaniu pre informačnú spoločnosť.
Je nevyhnutné uvedomiť si, že informačná spoločnosť a znalostná ekonomika sa nedá budovať bez zodpovedajúcich znalostí a tie nemožno získať bez zodpovedajúceho vzdelávania. Ďaleko viac. Narastá množstvo nových poznatkov. Nové znalosti sa vyžadujú od čoraz širšej vrstvy spoločnosti. Vzdelanie nie je ani nemôže byť výsadou úzkej skupiny spoločnosti. Okrem toho treba brať do úvahy „krátkosť času“ ich platnosti v dôsledku nových poznatkov, a preto je nevyhnutné celoživotné vzdelávanie.
•	Zabezpečiť informačno-komunikačnú infraštruktúru.
Dobudovať infraštruktúru, vrátane vonkajšej konektivity na úrovni celoštátnej, regionálnej, dobudovania a rozvoja metropolitných sietí a vnútornej konektivity od malých škôl, cez stredné, až po vysoké a zabezpečiť jej údržbu a prevádzku (ďalší rozvoj v rámci projektu SANET II.)
Vybaviť všetky základné a stredné školy na Slovensku multimediálnou počítačovou učebňou s kvalitným pripojením na Internet, vytvárať a implementovať nový obsah vyučovacích predmetov s ohľadom na potenciál IKT pre vyučovanie a učenie sa, rozvíjať digitálnu gramotnosť učiteľov na školách a na fakultách, ktoré ich pripravujú (pokračovanie  projektu INFOVEK).
Dobudovať a zabezpečiť trvalú inováciu prostriedkov IKT (vrátane softvérových) pre univerzity vychovávajúce odborníkov v oblasti informatiky tak, aby dosahovali a predkonali prostriedky dostupné v danom čase na pracoviskách v praxi.
Dobudovať a zabezpečiť trvalú inováciu prostriedkov IKT (vrátane softvérových) pre všetky univerzity tak, aby bolo možné využívať ich pri príprave odborníkov neinformatických odborov. 
•	Vytvárať podmienky pre získavanie a udržanie kvalitných pedagógov v oblasti informatiky a jej aplikácií na všetkých stupňoch škôl.
Mzdovými opatreniami (napr. príplatok za prácu v strategicky dôležitej oblasti) stabilizovať zostávajúcich pedagogických pracovníkov a postupne zväčšiť ich počet. Dosiahnuť, aby postupne do roku 2006 priemerná mzdová úroveň pracovníkov v oblasti informatiky a jej aplikácií v školstve dosiahla aspoň 70% priemernej mzdy rovnako kvalifikovaných pracovníkov v súkromnom sektore v tejto oblasti. Prioritne riešiť pedagógov vysokých škôl.
Úpravou platových a materiálnych podmienok študentov doktorandského štúdia v oblasti informatiky a jej aplikácií dosiahnuť, aby špičkoví študenti zostávali na doktorandskom štúdiu na univerzitách v SR a neboli nútení odchádzať do zahraničia a pred ukončením štúdia do súkromných firiem.
Vypracovať a realizovať koncepciu stabilizačného bývania pre mladých pracovníkov v oblasti informatiky a jej aplikácií v rezorte školstva.
Zabezpečiť permanentné vzdelávanie učiteľov informatiky a informačných technológií, vzhľadom na ich rýchly rozvoj a skracovanie životného cyklu informačných technológií.
•	Inovovať obsah aj formu výučby (výučba informatiky, využitie informatiky a IKT v neinformatických predmetoch, rekvalifikácia a doplňovanie a rozširovanie kvalifikácie).
Vybudovať „Centrá pre výskum a tvorbu nových prostriedkov a metód IT pre vzdelávanie” vrátane:
-	distribúcie na vzdelávacie inštitúcie,
-	školení,
-	údržby a inovácie.
Implementovať systém celoživotného vzdelávania  vrátane metód a prostriedkov IT a ich využívania.
Vypracovať systém neformálneho vzdelávania pre potreby verejnej správy a iných/ďalších špecifických sektorov spoločnosti.
Vytvoriť a implementovať systém posilnenia vedy v druhom a treťom stupni univerzitného vzdelávania i v samotnom univerzitnom prostredí:
-	rozvoj informatiky,
-	rozvoj aplikácie metód a prostriedkov IT v praxi,
-	posilnenie prípravy pre podnikanie,
-	rozvoj podnikania v poslaní univerzít.
Obsahovú stránku vzdelávania na všetkých úrovniach a vo všetkých formách vzdelávania bude treba periodicky aktualizovať, a to v časovom horizonte 2006 nasledovnými úlohami:
Aktualizovať a zabezpečiť vysokoškolské IT vzdelávanie:
-	v profesionálnej výučbe,
-	vo využívaní prostriedkov a metód IT v iných odboroch,
-	vo vytváraní a zavádzaní nových prostriedkov a metód IT,
-	v celoživotnom vzdelávaní,
-	v príprave učiteľov.
Aktualizovať zabezpečenie základného a stredoškolského vzdelávania:
-	dobudovať IT infraštruktúru  na všetkých základných a stredných školách,
-	vyškoliť učiteľov všetkých predmetov pre využívanie IKT vo svojich predmetoch,
-	vytvoriť moderný obsah výučby, ktorý zodpovedá trendu vývoja informačnej spoločnosti,
-	v spolupráci s univerzitami modernizovať prípravu budúcich učiteľov,
-	sprostredkovávať alebo vyvíjať moderné programové vybavenie pre školy,
-	organizovať agentúru malých grantov pre inovačné projekty učiteľov zo základných a stredných škôl,
-	vytvoriť koncepciu informačnej výchovy žiakov na základných školách.
Aktualizovať zabezpečenie neformálneho vzdelávania.
•	Podporiť tvorbu zdrojov informácií, dostupnosť informácií a inovatívne formy prístupu k informáciám.
Zlepšiť podmienky sprístupnenia existujúcich učebných textov a podmienky pre tvorbu nových učebných textov cez metódy a prostriedky IT, t. j.:
-	rozvoj digitálnych knižníc, vrátane zodpovedajúcich možností prístupu k zdrojom,
-	podpora prostredia pre tvorbu učebných materiálov modernými prostriedkami IT.
•	Podporovať začlenenie sa do európskeho vzdelávacieho priestoru.
Treba dosiahnuť, aby obyvatelia SR mohli v čo najväčšej miere využívať zdroje informácií a učebné texty dostupné na www. Väčšina týchto materiálov je v angličtine, ale aj v ďalších svetových jazykoch.
Podporovať jazykovú prípravu na všetkých školách.
Vytvárať podmienky pre spoluprácu s partnerskými školami v rámci EÚ
•	Cielenou informačnou kampaňou presviedčať občanov o strategickom význame vzdelania a vedy pre zabezpečenie prosperity Slovenska.
Oblasť vzdelávania a vedy bude v najbližších rokoch vyžadovať výrazné zvýšenie finančných prostriedkov. Obyvateľom Slovenska musí byť jasné, že takáto investícia je nutná pre budúcu prosperitu SR a stojí za uskromnenie sa v iných oblastiach.
Pripraviť vzdelávacie a osvetové projekty pre prezentáciu dôležitosti zvýšenia vzdelanosti obyvateľstva pre budúcu prosperitu obyvateľov SR pre všetky typy médií.